**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ԴԱՏԱՎԱՐՈՒԹՅԱՆ ՕՐԵՆՍԳՐՔՈՒՄ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

1. 2018 թվականի փետրվարի 9-ի Հայաստանի Հանրապետության քաղաքացիական դատավարության օրենսգրքի (այսուհետ՝ Օրենսգիրք) 30-րդ հոդվածի 1-ին մասը լրացնել հետևյալ բովանդակությամբ 7-րդ կետով.

«7) հատուկ դիրքորոշում (amicus brief) ներկայացրած անձը՝ օրենքով նախատեսված դեպքերում:»:

1. Օրենսգիրքը լրացնել հետևյալ բովանդակությամբ 47.1-ին հոդվածով.

«**Հոդված 47.1. Հատուկ դիրքորոշում (amicus brief)** **ներկայացրած անձը**

1. Հատուկ դիրքորոշում (amicus brief) ներկայացրած անձըգործի ելքով իրավական շահագրգռվածություն ունեցող անձն է, որը դատարանին ներկայացնում է տեղեկատվություն իրավունքի կամ գործի հետ առնչվող այլ հարցերի վերաբերյալ։ Հատուկ դիրքորոշում (amicus brief) ներկայացրած անձը սահմանափակված է գործի փաստերով և չի կարող վկայակոչել նոր փաստեր:

2. Հատուկ դիրքորոշում (amicus brief) կարող է ներկայացնել ոչ առևտրային կազմակերպությունը և Մարդու իրավունքների պաշտպանը:

3. Սույն հոդվածի 2-րդ մասով նախատեսված անձինք չեն կարող հատուկ դիրքորոշում ներկայացնել, եթե ունեն նյութաիրավական կամ դատավարական շահագրգռվածություն գործի ելքով, այդ թվում՝ եթե վերջինս կամ վերջինիս հետ անձնական, ազգակցական, աշխատանքային կամ այլ հարաբերություններով կապված անձն ունի անձնական, նյութական կամ այլ շահագրգռվածություն գործի ելքով կամ հանդես է գալիս որպես դատավարության մասնակից:»:

1. Օրենսգիրքը լրացնել հետևյալ բովանդակությամբ 173.1-ին և 173.2-րդ հոդվածներով.

«**Հոդված 173.1. Ոչ առևտրային կազմակերպության կողմից հատուկ դիրքորոշում (amicus brief) ներկայացնելու առանձնահատկությունները**

1. Շահագրգիռ ոչ առևտրային կազմակերպությունը՝ իր միջնորդությամբ և դատարանի թույլտվությամբ մինչև նախնական դատական նիստի ավարտը կարող է ներկայացնել հատուկ դիրքորոշում (amicus brief), բացառությամբ երբ գործի քննությունն իրականացվում է դռնփակ դատական նիստում:

2. Ոչ առևտրային կազմակերպությունը համարվում է շահագրգիռ, եթե քննվող գործն առնչվում է վերջինիս կանոնադրական խնդիրներին և նպատակներին կամ գործի լուծումը կարող է նպաստել տվյալ կազմակերպության շահառուների` կազմակերպության կանոնադրային նպատակների հետ կապված կոլեկտիվ շահերի պաշտպանությանը և  հատուկ դիրքորոշում (amicus brief) ներկայացնելուն նախորդող առնվազն 2 տարվա ընթացքում գործունեություն է ծավալել այդ ոլորտում և եթե գործը վերաբերում է՝

1) երեխաների իրավունքների պաշտպանությանը,

2) հաշմանդամություն ունեցող անձանց իրավունքների պաշտպանությանը,

3) իրավահավասարությանը և խտրականության արգելքին,

4) անգործունակ կամ սահմանափակ գործունակ անձանց իրավունքների պաշտպանությանը,

5) շրջակա միջավայրի պահպանությանը,

6) տնտեսական մրցակցությանը,

7) սպառողների իրավունքների պաշտպանությանը,

8) աշխատանքային իրավունքների պաշտպանությանը:

3. Սույն հոդվածի 2-րդ մասով նախատեսված պայմանների առկայության դեպքում դատարանը գործին մասնակցող անձի միջնորդությամբ կարող է որոշում կայացնել հատուկ դիրքորոշում (amicus brief) ներկայացնելու նպատակով ոչ առևտրային կազմակերպությանը դիմելու մասին, եթե առկա է տվյալ ոչ առևտրային կազմակերպության գրավոր համաձայնությունը, բացառությամբ երբ գործի քննությունն իրականացվում է դռնփակ դատական նիստում:

4. Հատուկ դիրքորոշում (amicus brief) ներկայացնելու մասին ոչ առևտրային կազմակերպության միջնորդությունը կամ հատուկ դիրքորոշում (amicus brief) ներկայացնելու նպատակով ոչ առևտրային կազմակերպությանը դիմելու մասին գործին մասնակցող անձի միջնորդությունը մերժվում է, եթե սույն հոդվածի 1-3-րդ մասերով նախատեսված պայմանները բացակայում են:

5. Հատուկ դիրքորոշում (amicus brief) ներկայացնելու նպատակով ոչ առևտրային կազմակերպությանը դիմելու մասին որոշումը ներառում է՝

1) հատուկ դիրքորոշում ներկայացնելու համար անհրաժեշտ փաստական ու իրավական հիմքերը,

2) հատուկ դիրքորոշում ներկայացնելու ժամկետը, որը չի կարող պակաս լինել երկու շաբաթից և ավել՝ մեկ ամսից,

3) գործին մասնակցող անձանց ծանուցման հասցեները:

6. Հատուկ դիրքորոշումը (amicus brief) ներկայացվում է գրավոր և պետք է լինի ընթեռնելի: Հատուկ դիրքորոշման (amicus brief) մեջ պարտադիր նշվում է՝

1) դատարանի անվանումը, որին ներկայացվում է դիրքորոշումը,

2) դիրքորոշում ներկայացնող ոչ առևտրային կազմակերպության անվանումը, գտնվելու վայրի հասցեն, ներկայացուցչի անունը, անձնագրային տվյալները, ծանուցման հասցեն,

3) նշում՝ ոչ առևտրային կազմակերպության՝ սույն հոդվածի 1-ին և 2-րդ մասերի իմաստով շահագրգռվածության մասին,

4) բարձրացված հարցի հակիրճ շարադրանքը,

5) ոչ առևտրային կազմակերպության դիրքորոշումը,

6) կից ներկայացվող փաստաթղթերի ցանկը:

7. Հատուկ դիրքորոշմանը (amicus brief) կից ներկայացվում է՝

1) ոչ առևտրային կազմակերպության՝ սույն հոդվածի 1-3-րդ մասերի իմաստով շահագրգռվածության վերաբերյալ փաստաթղթեր,

2) լիազորագիրը կամ այլ փաստաթուղթ, որը հավաստում է ներկայացուցչի լիազորությունը,

3) դիրքորոշումը գործին մասնակցող անձանց ուղարկելու մասին ապացույցներ:

8. Հատուկ դիրքորոշմանը (amicus brief) կից կարող են ներկայացվել դիրքորոշման հիմքում ընկած իրավական ու փաստական հիմքերը հիմնավորող փաստաթղթեր:

9. Հատուկ դիրքորոշումը (amicus brief) կարող է վերաբերել գործի իրավական հիմքերին, միջազգային դատական և օտարերկրյա պետությունների փորձին, ներպետական դատական պրակտիկային, գործի իրավական հիմքերի վերաբերյալ առկա միջազգայնորեն ընդունված դիրքորոշումներին, գործի իրավական կամ մասնագիտական այլ հարցերի վերաբերյալ հատուկ դիրքորոշում ներկայացրած անձի ինքնուրույն դատողություններին։

10. Հատուկ դիրքորոշում (amicus brief) ներկայացնելու նպատակով ոչ առևտրային կազմակերպությանը դիմելու մասին որոշումը կատարելու անհնարինության դեպքում հասցեատեր ոչ առևտրային կազմակերպությունը անհնարինության հիմքերի մասին տեղեկանալու պահից հնգօրյա ժամկետում գրավոր դիմում է դատարան՝ հայտնելով որոշման կատարման անհնարինության մասին` նշելով անհնարինության պատճառները:

11. Հատուկ դիրքորոշումը (amicus brief) դատարանի համար պարտադիր չէ և կրում է միայն խորհրդատվական բնույթ:

12. Հատուկ դիրքորոշում (amicus brief) ներկայացրած անձը  դատարանի նախաձեռնությամբ կամ գործին մասնակցող անձի միջնորդությամբ հատուկ դիրքորոշումը պարզաբանելու նպատակով կարող է հրավիրվել դատական նիստի:

13. Հատուկ դիրքորոշման ձևին (amicus brief) ներկայացվող այլ լրացուցիչ պահանջները կարող են սահմանվել Բարձրագույն դատական խորհրդի որոշմամբ։

**Հոդված 173.2. Մարդու իրավունքների պաշտպանի կողմից հատուկ դիրքորոշում (amicus brief) ներկայացնելու առանձնահատկությունները**

1. Գործի քննության ընթացքում Մարդու իրավունքների պաշտպանն իրավունք ունի ներկայացնելու հատուկ դիրքորոշում (amicus brief), եթե քննվող գործը վերաբերում է Սահմանադրության 2-րդ գլխով ամրագրված մարդու և քաղաքացու հիմնական իրավունքներին և ազատություններին:

2. Մարդու իրավունքների պաշտպանի կողմից ներկայացվող հատուկ դիրքորոշման (amicus brief) նկատմամբ սույն օրենսգրքի 173.1-ին հոդվածի կանոնները կիրառելի են, եթե այլ բան նախատեսված չէ սույն հոդվածով:»:

1. Օրենսգրքի 192-րդ հոդվածի 3-րդ մասը լրացնել հետևյալ բովանդակությամբ 12-րդ կետով.

«12) առկայության դեպքում՝ հատուկ դիրքորոշման (amicus brief) հակիրճ բովանդակությունը:»:

1. **Եզրափակիչ մաս և անցումային դրույթներ**

1. Սույն օրենքն ուժի մեջ է մտնում պաշտոնական հրապարակման օրվանից մեկ ամիս հետո: